מאמן כדורסל

[ממוזער|[ז'ליקו אובראדוביץ' נחשב לאחד המאמנים האירופיים הגדולים בכל הזמנים. הוא זכה בתשע אליפויות יורוליג, 16 אליפויות לאומיות, 11 גביעים לאומיים ושלושה פרסי מאמן השנה ביורוליג]]
בכדורסל, **מאמן** (באנגלית: **Coach**) הוא האדם האחראי על ניהול ואימון קבוצת כדורסל. סמכויות המאמן כוללות את בחירת סגל והרכב הקבוצה, עריכת אימוני הקבוצה, בחירת האסטרטגיה והטקטיקה, ייצוג הקבוצה בתקשורת וניהול המשחק – בחירת ההרכבים, עריכת חילופים, לקיחת פסקי זמן ושינוי הטקטיקה במהלך המשחק.

האימון מבוצע בדרך כלל על ידי אדם בודד, אך לרוב הוא נעזר בצוות אימון שכולל עוזרי מאמן, מאמן כושר, מאמן מנטלי, פיזיותרפיסט ועוד.

רבים ממאמני הכדורסל היו בעבר כדורסלנים, והפכו למאמנים בזכות הכרתם את המשחק ובזכות קשריהם. דוגמאות בולטות לכך הן לארי בירד, ששיחק במדי בוסטון סלטיקס ואימן את אינדיאנה פייסרס, עודד קטש, ששיחק בעיקר במדי מכבי תל אביב ופנאתינאיקוס ואימן את שתי הקבוצות ובין היתר גם את הפועל ירושלים ונבחרת ישראל בכדורסל, ושארונאס יאסיקביצ'יוס, ששיחק בין היתר במכבי תל אביב, פנאתינאיקוס, ברצלונה, פנרבחצ'ה וז'לגיריס קובנה, ושימש כמאמן בשלוש האחרונות.

## אחריות
[ממוזער|[לברון ג'יימס (בגופייה צהובה) ומיקל גלאדנס באימון מיאמי היט, 2010]]
[ממוזער|[עודד קטש מעביר פסק זמן כמאמן הפועל גלבוע גליל, ]]
[ממוזער|[גרג פופוביץ' מתראיין לרשת TNT. פופוביץ', שזכה עם סן אנטוניו ספרס בחמש אליפויות ה-NBA ואימן את נבחרת ארצות הברית בכדורסל, נחשב לאחד מהמאמנים האמריקאים הגדולים בכל הזמנים ונודע בתגובותיו הסרקסטיות בראיונות]]
למאמן כדורסל ישנם מספר תחומי אחריות מרכזיים:
*פיתוח שחקנים: המאמן עוסק בשיפור היכולות האישיות של כל שחקן, כולל קליעה, כדרור, מסירות והגנה. המאמן גם עובד על פיתוח היכולות הפיזיות והמנטליות של השחקנים, כגון כושר גופני, אתלטיות, קואורדינציה וביטחון עצמי. חלק מסמכויות אלו מואצלות על עוזרי המאמן, מאמן הכושר והמאמן המנטלי.
*העברת אימונים: המאמן מעביר אימונים לשחקנים, בהם הוא מיישם ומתכנן תרגילים, עובד על שיפור מיומנויות קבוצתיות ועוסק בהכנה למשחקים הקרובים.
*קביעת אסטרטגיה וטקטיקה: המאמן קובע את שיטת המשחק של הקבוצה, למשל התקפית או הגנתית, מתכנן תרגילים והגנות (הגנה אישית או אזורית) ומתאים אותם לקבוצות יריבות.
*קבלת החלטות במשחק: במהלך המשחקים המאמן מקבל החלטות כגון חילופים, נטילת פסקי זמן, ערעורים על החלטות השופט ושינויי טקטיקה בזמן המשחק כדי להוביל את הקבוצה לניצחון.
*ייצוג מול התקשורת: המאמן משמש לעיתים קרובות כמעין דובר של הקבוצה, ומייצג את עמדותיה והחלטותיה בפני הציבור. המאמן נדרש להתראיין לפני ואחרי משחקים, להשתתף במסיבות עיתונאים, ולעיתים להתמודד עם ביקורת ציבורית.

למאמן הקבוצה חלק בבניית סגל הקבוצה, החתמת שחקנים וניהול משא ומתן על חוזיהם. עם זאת, אחריות זו מתחלקת עם המנהל המקצועי או הג'נרל מנג'ר, במועדונים בהם קיים התפקיד, או לעיתים עם הבעלים, היושב ראש או הנשיא.

בנוסף, במועדוני חובבים לעיתים המאמן משמש גם כיושב ראש ואחראי על הניהול השוטף של המועדון, כולל שיווק המועדון, ניהול חסות מסחרית ומרצ'נדייז וניהול כלכלי.

### בנבחרת לאומית
[ממוזער|ימין|[מייק ששבסקי שימש כמאמן נבחרת ארצות הברית בכדורסל במשך 11 שנים, והוביל אותה לשלוש זכיות בטורניר הכדורסל האולימפי ולשתי זכיות בגביע העולם בכדורסל]]
תפקידו של מאמן נבחרת לאומית שונה במקצת מתפקידו בקבוצת כדורסל. תפקידו של מאמן הנבחרת כולל את בחירת השחקנים הטובים ביותר מהמדינה, הן מקבוצות מקומיות והן מקבוצות זרות, ובניית סגל מאוחד ומגובש. בנוסף, על המאמן ליצור ולהתאים את צורת המשחק והאסטרטגיה לשחקנים בהם בחר ולתחרויות הבין-לאומיות.

בניגוד לכדורגל, בו לא נהוג שמאמן הנבחרת יאמן קבוצת כדורגל בו זמנית, בכדורסל הדבר מקובל ואף נפוץ. כן למשל, מאמן נבחרת ישראל בכדורסל אריאל בית הלחמי משמש גם כמאמן הפועל עפולה מליגת העל בכדורסל ומאמן נבחרת ארצות הברית בכדורסל סטיב קר מאמן גם את גולדן סטייט ווריורס מה-NBA.

## הסמכה
במדינות רבות נדרשת הכשרה פורמלית לצורך קבלת תעודת מאמן כדורסל, הכוללת לרוב קורסים תאורטיים ומעשיים בנושאי טקטיקה, פיזיולוגיה ופסיכולוגיה של הספורט. בישראל, לדוגמה, איגוד הכדורסל מחייב מאמנים של קבוצות עד גיל 16 להיות בעלי תעודת מדריך ומאמנים של קבוצות בוגרות יותר להיות בעלי תעודת מאמן לאחר שעברו קורס במכון וינגייט או בגופים מורשים אחרים.

בנוסף, מאמנים חולקים את הידע שלהם באמצעות השתלמויות וכנסים מקצועיים, בהם הם משתפים מאמנים אחרים ברעיונות ובשיטות אימון וכך מעדכנים באופן שוטף את ארגז הכלים והידע שלהם.

## התפקיד באירופה ובארצות הברית
### באירופה
[ממוזער|[אטורה מסינה, המאמן את אולימפיה מילאנו, נחשב לאחד מגדולי המאמנים האירופיים לאחר שאימן בין היתר את צסק"א מוסקבה, ריאל מדריד ונבחרת איטליה בכדורסל וזכה בארבעה גביעי יורוליג, 12 אליפויות לאומיות ו-11 גביעים]]
לרוב הקבוצות הקטנות והבינוניות של הליגות המקומיות באירופה אין מנהל מקצועי, ולכן המאמן אחראי הן על ניהול הקבוצה באימונים ובמשחקים והן על בניית הסגל. עם זאת, גם במועדונים הללו יש עוזר מאמן ומאמן כושר המסייעים למאמן הראשי בתפקידו.

לעומת זאת, ביורוליג, ביורוקאפ ובליגת האלופות בכדורסל, הליגות הגבוהות ביותר במבנה ליגות הכדורסל באירופה, תפקידו של המאמן שונה במקצת: בעקבות נוכחותו של המנהל המקצועי ברוב הקבוצות הגדולות הוא חולק עימו את האחריות על החתמת השחקנים, אך עליו לנהל את הקבוצה כך שתעמוד בעומס המשחקים שלה בליגה המקומית ובמסגרת האירופית, ולעיתים קרובות נדרש להחליט מי משחקני הקבוצה ירשם למשחק הליגה ולאזן בין מתן מנוחה לשמירה על סגל תחרותי. בנוסף, בחלק מהקבוצות הגדולות ישנו צוות מקצועי נרחב ביותר, הכולל מספר עוזרי מאמן ולעיתים אף מספר מאמני כושר ופיזיותרפיסטים.

### במכללות
[ימין|ממוזער|[ג'ון וודן נחשב לאחד מגדולי מאמני המכללות בכל הזמנים לאחר שאימן את UCLA במשך 27 שנים והוביל אותה לעשר אליפויות בתוך 12 שנים. וודן נודע גם בפיתוח השחקנים אותם אימן, הבולט שבהם הוא כרים עבדול-ג'באר]]
בכדורסל המכללות בארצות הברית המאמן נושא באחריות רחבה ומקיפה ביותר. לצד הפן המקצועי, העברת האימונים וניהול המשחק, בשל היעדרו של מנהל מקצועי או ג'נרל מנג'ר המאמן עוסק גם בגיוס שחקנים חדשים לקבוצה, בסקאוטינג ובשכנוע שחקנים להגיע למכללה. אחריות הנוספת של המאמן היא לעזור לשחקנים לשמור על הישגים אקדמיים נאותים, ובנוסף הוא גם מהווה דמות חינוכית ועליו לשמש מנטור לשחקנים הצעירים.

### ב-NBA
[ממוזער|[בראד סטיבנס שימש כמאמן בוסטון סלטיקס בשנים 2013–2021 ומאז 2021 משמש כג'נרל מנג'ר של המועדון]]
ב-NBA, תפקיד המאמן עדיין מתמקד בניהול הקבוצה (העברת האימונים, גיבוש האסטרטגיה וניהול המשחק), אך האחריות על בניית הסגל מוטלת לרוב על הג'נרל מנג'ר (נקרא במועדונים שונים גם "נשיא לענייני כדורסל" או "נשיא פעולות הכדורסל"). הג'נרל מנג'ר, שתפקידו דומה אך נרחב יותר מזה של מנהל מקצועי, אחראי על התכנון האסטרטגי ארוך-הטווח של המועדון, וסמכויותיו כוללות את בחירות הדראפט, ניהול חוזים ותקרת השכר, ניהול החתמות וטריידים וניהול העברת שחקנים בין הקבוצה הראשית לקבוצת המילואים בליגת הפיתוח. עליו לאזן בין הצרכים המקצועיים המיידיים של הקבוצה לבין היכולות הכלכליות שלה, ולעיתים הוא גם עוסק בנושאים נוספים כגון שיווק. על אף שלרוב בסמכותו של הג'נרל מנג'ר למנות ולפטר את המאמן, על השניים לפעול בשיתוף פעולה על מנת להוביל את הקבוצה והמועדון להישגים.

בנוסף, המאמן נעזר בצוות אימון רחב הכולל מספר עוזרי מאמן ויועצים, ולעיתים מוקצים לעוזרי המאמן תחומי אחריות כגון פיתוח שחקנים או הגנה. דוגמה לצוות מקצועי רחב היא, למשל, זו של ג'ו מאזולה בבוסטון סלטיקס לעונת : בצוות היו שישה עוזרי מאמן, שישה מאמני פיתוח שחקנים ויועץ בכיר (ג'ף ואן גנדי).

## בישראל
[ממוזער|[דן שמיר (משמאל) כעוזרו של פיני גרשון במכבי תל אביב. שמיר וגרשון נחשבים לשניים מגדולי המאמנים בישראל, ושניהם שימשו במהלך הקריירה שלהם הן כעוזרי מאמן, הן כמאמנים ראשיים והן כמנהלים מקצועיים]]
תפקיד מאמן הכדורסל בישראל כולל אחריות רבה. בחלק מקבוצות ליגת העל בכדורסל וכמעט בכל קבוצות הליגה הלאומית והארצית אין מנהל מקצועי, ועל כן המאמן נושא באחריות הן לניהול האימונים והמשחקים והן לבניית הסגל. בליגות המקצועניות סגל האימון כולל לרוב עוזר מאמן אחד, מאמן כושר ופיזיותרפיסט, אם כי לעיתים יש מספר עוזרי מאמן. בחלק מקבוצות ליגת העל, בעיקר הגדולות, יש מנהל מקצועי שיחד עם המאמן מקבל את ההחלטות על בניית הסגל. כך למשל, בהפועל ירושלים המשחקת בליגת העל וביורוקאפ המאמן הוא יונתן אלון, המנהל המקצועי הוא דן שמיר ועוזרי המאמן הם אלסנדרו לוטסורייר, שי אולארצ'יק ותאודורוס ינאקפולוס.

## גלריה

קובץ:David Blatt (15755412493).jpg|דייוויד בלאט, שאימן בין היתר את מכבי תל אביב ונבחרת רוסיה בכדורסל, כמאמן קליבלנד קאבלירס. הוא המאמן הישראלי והאירופי הראשון ששימש כמאמן ראשי ב-NBA
קובץ:יהושע רוזין.tiff|יהושע רוזין, שכונה "מר כדורסל", היה מאמנה הראשון של מכבי תל אביב ושל נבחרת ארץ ישראל בכדורסל
קובץ:Flickr - Government Press Office (GPO) - Ralph Klein.jpg|רלף קליין נחשב לאחד מגדולי המאמנים הישראלים, לאחר שאימן בין היתר את מכבי תל אביב, הפועל תל אביב, הפועל ירושלים והפועל חולון והוביל את נבחרת ישראל להישג השיא שלה: מדליית כסף באליפות אירופה בכדורסל 1979
קובץ:Phil Jackson 3 cropped.jpg|פיל ג'קסון נחשב לאחד מגדולים המאמנים האמריקאים, לאחר שזכה ב-11 אליפויות ה-NBA (שש עם שיקגו בולס וחמש עם לוס אנג'לס לייקרס)
קובץ:Bill Russell and Red Auerbach 1956.jpeg|רד אאורבך וביל ראסל הובילו את הבוסטון סלטיקס בשנות ה-50 וה-60. אאורבך זכה עם הסלטיקס בתשע אליפויות, מהן שמונה רצופות, ולאחר מכן העביר את ניהול הקבוצה לידי ראסל, שכמאמן-שחקן זכה בשתי אליפויות רצופות והפך למאמן האפרו-אמריקאי הראשון
קובץ:Steve Kerr (16453076458) cropped.jpg|סטיב קר, המשמש כמאמן גולדן סטייט ווריורס ונבחרת ארצות הברית בכדורסל, זכה בארבע אליפויות NBA עם הקבוצה ובמדליית זהב בטורניר הכדורסל באולימפיאדת פריז (2024)
קובץ:Pablo Laso Real Madrid Baloncesto Euroleague 20171012.jpg|פאבלו לאסו נחשב לאחד המאמנים האירופים הגדולים במאה ה-21 לאחר שהוביל את ריאל מדריד לשתי זכיות ביורוליג, לשש אליפויות ולשישה גביעים בתוך כעשור
קובץ:Dušan Ivković at EuroBasket 2011.jpg|דושאן איבקוביץ' זכה בשתי אליפויות יורוליג עם אולימפיאקוס ואימן בין היתר את פרטיזן והכוכב האדום בלגרד, צסק"א מוסקבה ואנאדולו אפס. בנוסף הוא זכה עם נבחרות  ו בשלוש אליפויות אירופה ובגביע העולם בכדורסל


## ראו גם
*מאמן
*מאמן כדורגל
*ג'נרל מנג'ר
*מאמן זמני
*מאמן השנה ב-NBA
*מאמן השנה ביורוליג
*מאמן העונה בליגת העל בכדורסל

## קישורים חיצוניים

*
*
*
*
*

## הערות שוליים

*
כדורסל